Document ID: 32007R0376

KOMISIJAS REGULA (EK) Nr. 376/2007
(2007. gada 30. marts),
ar ko groza Regulu (EK) Nr. 2042/2003 par gaisa kuģu un aeronavigācijas ražojumu, daļu un ierīču lidojumderīguma uzturēšanu un šo uzdevumu izpildē iesaistīto organizāciju un personāla apstiprināšanu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 15. jūlija Regulu (EK) Nr. 1592/2002 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi (1), un jo īpaši tās 5. un 6. pantu,
tā kā:
(1)
Pārejas periodā līdz 2007. gada 28. martam pilnīgi visi ar lidošanas atļauju izdošanu saistītie aspekti bija dalībvalstu pārziņā un Komisijas Regula (EK) Nr. 2042/2003 (2) neattiecās uz gaisa kuģiem, kas lido saskaņā ar šādām atļaujām; līdz ar to šādu gaisa kuģu tehniskā apkope notika, ievērojot spēkā esošos valsts tiesību aktus.
(2)
Ievērojot, ka lidošanas atļaujas izdod katrā gadījumā atsevišķi gaisa kuģiem, kas dažādu iemeslu dēļ neatbilst noteikumiem, kuri jāievēro, lai gaisa kuģim varētu izdot lidojumderīguma sertifikātu, ir neiespējami noteikt vispārīgus šādu gaisa kuģu tehniskās apkopes noteikumus. Tādēļ piemērojamie tehniskās apkopes noteikumi būtu jāiekļauj lidošanas nosacījumos, ko apstiprina katrā gadījumā atsevišķi.
(3)
Jauno prasību un administratīvo procedūru iekļaušana Komisijas 2003. gada 24. septembra Regulā (EK) Nr. 1702/2003, ar ko paredz īstenošanas noteikumus par sertifikāciju attiecībā uz gaisa kuģu un ar tiem saistīto ražojumu, daļu un ierīču lidojumderīgumu un atbilstību vides aizsardzības prasībām, kā arī projektēšanas un ražošanas organizāciju sertifikāciju (3), attiecībā uz lidošanas atļauju izdošanu ir jāpapildina ar Regulas (EK) Nr. 2042/2003 grozījumiem, lai gaisa kuģus, kuru ekspluatācija notiek saskaņā ar lidošanas atļaujām, atbrīvotu no minētās regulas piemērošanas, atsaucoties uz tehniskās apkopes noteikumiem, kas iekļauti ar lidošanas atļaujām saistītajos apstiprinātajos lidošanas nosacījumos.
(4)
Tādēļ attiecīgi jāgroza Regula (EK) Nr. 2042/2003.
(5)
Šajā regulā paredzēto pasākumu pamatā ir saskaņā ar Regulas (EK) Nr. 1592/2002 12. panta 2. punkta b) apakšpunktu un 14. panta 1. punktu publicētais Eiropas Aviācijas drošības aģentūras atzinums (4).
(6)
Šajā regulā paredzētie pasākumi ir saskaņā ar atzinumu, ko sniegusi Regulas (EK) Nr. 1592/2002 54. panta 3. punktā minētā Komiteja,
IR PIEŅĒMUSI ŠO REGULU.
1. pants
Regulas (EK) Nr. 2042/2003 3. panta 3. punktu aizstāj ar šādu:
“3. Ja gaisa kuģim ir lidošanas atļauja, tad, atkāpjoties no 1. punkta prasībām, tā pastāvīgo lidojumderīgumu nodrošina, pamatojoties uz īpašajiem lidojumderīguma nepārtrauktības nosacījumiem, kas minēti lidošanas atļaujā, kura izdota saskaņā ar Komisijas Regulas (EK) Nr. 1702/2003 pielikumu (21. daļu).”
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 30. martā

Labels: 7
8
9